钦定古今图书集成/方舆汇编/边裔典/第101卷 > 宋
## 钦定古今图书集成/方舆汇编/边裔典/第101卷 > 宋

### 徽宗政和六年冬十二月真腊国入贡

按《宋史徽宗本纪》云云。按真腊本传：“真腊国亦名
占腊。其国在占城之南，东际海，西接蒲甘，南抵加罗
希。其县镇风俗同占城。地方七千馀里，有铜台，列铜
塔二十有四，铜象八以镇其上，象各重四千斤。其国
有战象几二十万，马多而小。政和六年十二月，遣进
奏使奉化郎将鸠摩僧哥、副使安化郎将摩君明稽。”
等十四人来贡，赐以朝服。僧哥言：“万里远国，仰投
圣化，尚拘卉服，未称区区向慕之诚，愿许服所赐。”诏
从之，仍以其事付史馆，书诸策。明年三月，辞去。

### 宣和二年十二月真腊入贡

按《宋史徽宗本纪》云云按《真腊本传》：“宣和二年，又
遣郎将摩腊、摩秃防来朝，封其王与占城等。”

### 高宗建炎二年加真腊王爵号食邑定为常制

按《宋史高宗本纪》不载按真腊本传：“建炎二年，以
郊恩授其王金裒宾深检校司徒，加食邑，遂定为常
制。”

### 宁宗庆元六年真腊属邑真里富奉表贡方物

按《宋史宁宗本纪》，不载。按真腊本传：“真腊属邑有
真里富，在西南隅，东南接波斯兰，西南与登流眉为
邻，所部有六十馀聚落。”庆元六年，其国主立二十年
矣，遣使奉表贡方物及驯象二。诏优其报赐，以海道
远涉，后毋再入贡。